Direcția reglementări, autorizări, prețuri și tarife

Referat de aprobare

Ordin

pentrumodificarea și completarea Normelor metodologice de stabilire, ajustare sau modificare a tarifelor, precum și de calculare a tarifelor/taxelor distincte pentru gestionarea deșeurilor și a taxelor de salubrizare, aprobate prin Ordinul președintelui Autorității Naționale de Reglementare pentru Serviciile Comunitare de Utilități Publice nr. 640/2022, cu modificările și completările ulterioare

**Motivul emiterii actului**

**Descrierea situației actuale**

În prezent, stabilirea, ajustarea sau modificarea tarifelor și taxelor pentru activitățile de salubrizare se realizează în conformitate cu prevederile din Normele metodologice de stabilire, ajustare sau modificare a tarifelor, precum și de calculare a tarifelor/taxelor distincte pentru gestionarea deșeurilor și a taxelor de salubrizare, aprobate prin Ordinul președintelui A.N.R.S.C. nr. 640/2022, cu modificările și completările ulterioare, care prevăd că ajustarea sau modificarea tarifelor se poate face oricând pe parcursul anului.

Raportat la faptul că, în peste 70% din contractele de delegare aflate în derulare este prevăzută plata contravalorii serviciului de salubrizare prin taxă, iar aprobarea ajustării sau modificării oricărui tarif aferent activităților desfășurate de operatori pe fluxul deșeurilor municipale implică o procedură anevoioasă de recalculare și aprobare a noului nivel al taxei de salubrizare, în contextul în care modificarea taxei survine de mai multe ori pe an, este necesară implementarea unei proceduri simplificate de ajustare/modificare anuală a tarifelor, menită să asigure acoperirea costurilor suportate de operatori cu prestarea serviciului, precum și gestionarea facilă de către autoritățile administrației publice locale a taxei de salubrizare în raporturile cu utilizatorii.

Având în vedere că pentru punerea în aplicare a unor prevederi din legislația primară care determină costuri de operare este necesară clarificarea modului în care cheltuielile respective sunt recuperate din tarife, respectiv:

* prevederile art. 2 alin. (5) lit. d) din Legea serviciului de salubrizare a localităților nr. 101/2006, republicată, cu modificările și completările ulterioare, potrivit cărora **începând cu 1 ianuarie 2025, este obligatorie colectarea separată a deșeurilor textile;**
* prevederile art. 2 alin. (5) lit. e) din Legea nr. 101/2006, republicată, cu modificările și completările ulterioare, potrivit cărora **începând cu 1 ianuarie 2025, este obligatorie colectarea separată a deșeurilor periculoase din deșeurile menajere;**
* dispozițiile art. 17 alin. (5) lit. f) din O.U.G. nr. 92/2021 privind regimul deșeurilor, cu modificările și completările ulterioare, privind obligația autorităților administrației publice locale/asociațiilor de dezvoltare intercomunitară, respectiv ***să includă în caietele de sarcini și în contractele de delegare*** *a gestiunii serviciului de salubrizare, în aplicarea principiilor prevăzute la**art. 3 din Legea serviciului de salubrizare a localităților nr. 101/2006, republicată, cu modificările și completările ulterioare,* ***tarife distincte*** *pentru activitățile desfășurate de operatorii de salubrizare pentru gestionarea deșeurilor prevăzute la lit. a), respectiv* ***pentru gestionarea deșeurilor, altele decât cele prevăzute la lit. a)****,* potrivit cărora *deșeurile textile* și *deșeuri periculoase din deșeurile menajere* intră în categoria altor deșeuri colectate separat (deșeuri reziduale), iar cheltuielile cu gestionarea acestor deșeuri trebuie incluse în tariful distinct pentru gestionarea deșeurilor reziduale;
* modificările aduse de O.U.G. nr. 96/2023 *privind unele măsuri de eficientizare a gestionării deșeurilor, precum și pentru modificarea și completarea unor acte normative*, la definițiile prevăzute în Legea nr. 101/2006, pentru *deșeuri reziduale* și respectiv *instalație integrată de tratare;*
* noua semnificație dată de O.U.G. nr. 96/2023 noțiunilor *instalație de tratare mecano-biologică, RDF* și *SRF* prin definițiile introduse în Anexa nr. 1 la O.U.G. nr. 92/2021;
* modificările aduse de O.U.G. nr. 96/2023 la definiția *CLO* introdusă prin Legea nr. 175/2023 *privind aprobarea O.U.G. nr. 125/2025 pentru modificarea și completarea O.U.G. nr. 196/2005 privind Fonful pentru mediu*, potrivit cărora *CLO* - *deșeu rezultat din tratarea mecano-biologică a deșeurilor reziduale;*
* modificările aduse de Legea nr. 175/2023 la art. 9 alin. (1) lit. c) din O.U.G. nr. 196/2005 privind Fondul pentru mediu, cu modificările și completările ulterioare, potrivit cărora *sunt exceptate de la plata contribuției pentru economia circulară cantitățile de deșeuri CLO, astfel cum sunt definite la art. 9^2 lit. b), provenite dintr-o instalație integrată de tratare a deșeurilor municipale, care deține sau utilizează un laborator acreditat/autorizat de Asociația de Acreditare din România (RENAR);*

se impune modificarea și completarea Normelor metodologice de stabilire, ajustare sau modificare a tarifelor, precum și de calculare a tarifelor/taxelor distincte pentru gestionarea deșeurilor și a taxelor de salubrizare, aprobate prin Ordinul președintelui A.N.R.S.C. nr. 640/2022, în sensul:

* evidențierii în structura pe elemente de cheltuieli din fișa de fundamentare a tarifului pentru colectarea separată și transportul separat al deșeurilor reziduale a cheltuielilor cu stocarea temporară și valorificarea deșeurilor textile și respectiv a cheltuielilor cu stocarea temporară și eliminarea deșeurilor periculoase menajere;
* completării cu formulele de clacul pentru conversia tarifelor din lei/tonă în lei/persoană/lună și lei/mc, precum și stabilirea autorității contractante care face conversia tarifelor ca fiind autoritatea care a atribui activitatea de colectare separată și transport separat a deșeurilor municipale;
* corelării denumirii tarifelor aferente activităților de salubrizare desfășurate de operatori pe căile publice și a tarifelor aferente activității de dezinsecție, dezinfecție și deratizare cu denumirea prestațiilor/obiectivelor din regulamentul-cadru și caietul de sarcini-cadru;
* actualizării formulelor de calcul a tarifelor distincte pentru gestionarea deșeurilor, prin luarea în considerare a implementării sistemului de colectare separată biodeșeuri, a densității fracției de deșeuri reciclabile/fracției de biodeșeuri și a eliminării cheltuielilor cu contribuția pentru economia circulară pentru cantitățile de CLO rezultate din instalațiile integrate de tratare;
* clarificării modului de stabilire și de modificare a cheltuielilor cu salariile personalului;
* clarificării lunii de referință luată în calcul la ajustarea tarifelor;
* actualizării procedurii de aprobare a tarifelor de către ANRSC în corelare cu termenele anuale de aprobare a tarifelor/taxelor de salubrizare de către autoritățile administrației publice locale/asociațiile de dezvoltare intercomunitară;
* actualizării/înlocuirii anexelor cu fișele de fundamentare a tarifelor;
* introducerii a două anexe, cu machete de calcul a tarifelor distincte pentru gestionarea deșeurilor și a taxei de salubrizare, la nivel de unitate/subdiviziune administrativ-teritorială și respectiv la nivelul unităților administrativ-teritorial membre ale asociației de dezvoltare intercomunitară.

**Schimbări preconizate**

Soluțiile legislative propuse asigură simplificarea procedurii de aprobare a ajustării sau modificării tarifelor/taxelor de salubrizare, prin introducerea unui calendar anual de transmitere a solicitărilor de aprobare a tarifelor, de analiză a documentațiilor aferente și de aprobare a tarifelor/taxelor de salubrizare cu intrare în vigoare de la 1 ianuarie a fiecărui an, inclusiv prin punerea la dispoziția operatorilor și autorităților contractate a două machete, în format Excel, cu formule de calcul a tarifelor distincte pentru gestionarea deșeurilor și taxelor de salubrizare, atât la nivel de unitate administrativ-teritorială cât și la nivelul unităților administrativ-teritoriale, din zona urbană și respectiv din zona rurală, membre ale asociației de dezvoltare intercomunitară.

Soluțiile legislative propuse asigură eliminarea interpretărilor cu privire la punerea în aplicare a modificărilor survenite în legislația din domeniul gestionării deșeurilor cu impact în stabilirea, ajustarea sau modificarea tarifelor pentru activitățile specifice serviciului de salubrizare.

**Impactul socioeconomic al proiectului de act normativ**

Proiectul de act normativ nu se referă la acest subiect.

**Impactul financiar asupra bugetului general consolidat**

 Proiectul de act normativ nu se referă la acest subiect.

**Efectele actului normativ asupra legislației în vigoare**

 Proiectul de act normativ nu se referă la acest subiect.

**Activități de informare publică privind elaborarea și implementarea proiectului de ordin**

În conformitate cu prevederile Legii privind asigurarea transparenței decizionale în administrația publică nr. 52/2003, proiectul de Ordin pentru modificarea și completarea Normelor metodologice de stabilire, ajustare sau modificare a tarifelor, precum și de calculare a tarifelor/taxelor distincte pentru gestionarea deșeurilor și a taxelor de salubrizare, aprobate prin Ordinul președintelui A.N.R.S.C. nr. 640/2022, a fost postat pe site-ul A.N.R.S.C. [www.anrsc.ro](http://www.anrsc.ro), la link-ul Transparență decizională – Proiecte acte normative, și transmis spre consultare în vederea formulării de recomandări către toate structurile asociative ale administrației publice locale, Federația Asociațiilor de Dezvoltare Intercomunitară și Asociația Română de Salubritate pentru Managementul Deșeurilor.

Față de cele menționate mai sus, a fost elaborat prezentul proiect de ordin pe care, dacă sunteți de acord, vă rugăm să-l aprobați.

Director

IULIAN BĂNDOIU